 शक्तिदेव ते कनकरेखा: प्राचीन समै दी गल्ल ऐ जे वर्धमान नां दे नग्गरै च परोपकारी नां दा इक राजा राज करदा हा।  उदी रानी दा नां कनक प्रभा हा।  इस रानी नै इक कन्यारतन गी जनम दित्ता जेड़ी अपने सौंदर्य च उपमा नेई रखदी ही।  पिता नै इस कन्या दा नां कनकरेखा रक्खेया।  जदूं ए कन्या जोआनी बरेसा च पुज्जी तां इक दिन राजा नकेबलै रानी गी आखन लगा-रानी!  करनरेखा हून ब्याह दे जोग होई गेई ऐ।  इदे लेई वर तुप्पने दी चिंता मिगी दिन रात सता करदी ऐ।  ए सुनियै रानी मुसकराई ते आखन लगी-थोआड़ी धी ते आखदी ऐ में ब्याह नेईं करना, सारी उमर कुआरी गै रोहना ऐ।  तुस उदे ब्याह दी चिंता च डुब्बें दे ओ।  इस गल्ला दा मिगी तां पता लग्गा जिसलै अज्ज में उदे कमरे च गेई।  कनकरेखा उसलै इक गुड्डे गी अपना पुत्र बनाइयै उसदे कन्ने खेडै करदी ही।  ए दिक्खियै में हस्सी ते उसी आखन लगी-कन्ने खेडै करदी ही।  ए दिक्खियै में हस्सी ते उसी आखन लगी धीए!  ओ केड़ा भागें अला शुभ दिन होग जदूं में तेरा ब्याह अपनी अक्खियें कन्ने दिखङ।  कनकरेखा नै किश रोह कीता ते बोली- माता!  अज्ज ते तूं मिगी ए गल्ल आखी ऐ पर फी कदें नेई आखेयां।  विधमाता नै मैरे मत्थे पर लिखेया ऐ जे में कदें इस घरै गी छोड़ियै बगानै घर नेई जां।  ए मेरे बसै दी गल्ल नेईं।  माता-पिता दा बजोग मेरे थमां नेईं स्हारेया जंदा।  अम्मां अऊं सारी उमर कन्या गै रोहङ।  जे तुसें मेरी मरजी दे बिरुद्ध मेरा ब्याह कीता तां अऊं प्राण त्यागी देङ।  इस मेरे संकल्प दे पिच्छें इक बड़ा बड्डा कारण ऐ।  रानी कनकप्रभा राजा गी आखन लगी-म्हाराज!  धी दा नेया कठोर संकल्प सुनियै अऊं व्याकुल होई ते तुसेंगी सारी गल्ल दस्सने लेई इत्थें आई आं। 